NVD ออกหุ้นกู้มีประกัน 1 ปี 9 เดือน ชูดบ. 6.7% ขายสถาบัน-รายใหญ่ 21-23 มิ.ย.นี้
NVD ออกหุ้นกู้มีประกัน อายุ 1 ปี 9 เดือน ดอกเบี้ยคงที่ 6.7% ต่อปี ชำระทุก 3 เดือน ขายสถาบัน-รายใหญ่ 21-23 มิ.ย.64
21 พ.ค. 2564

บริษัท เนอวานา ไดอิ จำกัด (มหาชน) หรือ NVD ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีประกัน มูลค่าไม่เกิน 1,000 ล้านบาท อายุ 1 ปี 9 เดือน ครบกำหนดไถ่ถอนปี 66 มีอัตราดอกเบี้ยคงที่ 6.70% ต่อปี ชำระดอกเบี้ยทุกๆ 3 เดือนตลอดอายุหุ้นกู้ ทั้งนี้ ผู้ออกหุ้นกู้มีสิทธิไถ่ถอนหุ้นกู้ก่อนครบกำหนดนับแต่วันครบกำหนด 1 ปีของวันที่ออกหุ้นกู้ ซึ่งก็คือ วันที่ 24 มิ.ย.65
โดยบริษัทจะเสนอขายหุ้นกู้ดังกล่าวให้แก่นักลงทุนสถาบันและ/หรือนักลงทุนรายใหญ่ ระหว่างวันที่ 21-23 มิ.ย.64 ผู้จัดการการจัดจำหน่ายหุ้นกู้ ได้แก่ บล.กรุงไทยซีมีโก้ บล.เอเซีย พลัส บล.โกลเบล็ก บล.คิงส์ฟอร์ด และบล.เคพีเอ็ม
สำหรับหลักประกันหุ้นกู้ คือ ที่ดินเปล่า เนื้อที่ 38-3-22.7 ไร่ ที่ตั้ง ติดถ. ศรีนครินทร์-ร่มเกล้า แขวงสะพานสูง เขตสะพานสูง กทม.มูลค่าประเมิน 1,552.27 ล้านบำท ประเมินโดยบริษัท โนเบิ้ล พร็อพเพอร์ตี้ จำกัด ณ วันที่ 15 ก.พ.64 โดยผู้ออกหุ้นกู้ต้องดำรงอัตราส่วนดำรงมูลค่าของทรัพย์สินที่เป็นประกันตามสัญญาหลักประกันต่อหนี้เงินต้นหุ้นกู้ ไม่น้อยกว่า 1.50:1 เท่า
ทั้งนี้ บริษัทมีวัตถุประสงค์การใช้เงินครั้งนี้ เพื่อใช้ชำระคืนหนี้เงินกู้ยืมจากสถาบันการเงินจำนวนไม่เกิน 400 ล้านบาท ชำระคืนหุ้นกู้เดิมจำนวนไม่เกิน 200 ล้านบาท และ ใช้เป็นเงินทุนหมุนเวียนในกิจการจำนวนไม่เกิน 400 ล้านบาท
 